# ****Deltagelse i et**** rådgivnings- og kompetenceforløb om forebyggelse af magtanvendelser

## 1. Formål

*”Magtanvendelse er den sidste udvej”.* Magtanvendelse er kun en mulighed, hvis det viser sig umuligt at løse situationen med en socialpædagogisk indsats og andre mindre indgribende indsatser. Magtanvendelse er altså undtagelsen. Understøttelse af den enkeltes muligheder og beskyttelse af den personlige frihed er dermed altid udgangspunktet og fundamentet for indsatsen.

Der er igangsat en række aktiviteter for at styrke forebyggelsen af magtanvendelser samt højne tryghed, trivsel og retssikkerhed for borgere på botilbud. Aktiviteterne omfatter formidling af praksisnær viden og implementeringsstøtte samt etableringen af et rejsehold, der tilbyder rådgivnings- og kompetenceforløb.

Formålet med forløbene er at understøtte trivsel og tryghed hos borgere og fagprofessionelle på botilbuddene for derved at forebygge magtanvendelser. Det sker tæt på den socialpædagogiske praksis i boltilbuddene. Der er fokus på forebyggelse, håndtering, læring og de organisatoriske rammer.

## 2. Hvem får tilbud om et rådgivnings- og kompetenceforløb?

Initiativet er målrettet voksne borgere, der er omfattet af målgruppen for reglerne for magtanvendelse på socialområdet, det vil sige: mennesker med betydelig og varigt nedsat psykisk funktionsevne, som bor på botilbud efter §§ 107 og 108 i serviceloven og efter §105 i almenboligloven.

Initiativet er derudover rettet mod:

* Ledere og fagprofessionelle på kommunale, regionale og private botilbud for målgruppen.
* Ledere og fagprofessionelle på forvaltningsniveau i kommuner og regioner, som er involveret i planlægningen og organiseringen af indsatsen på botilbud for målgruppen.

Udgangspunktet for tilbud om et forløb er der, hvor Socialtilsynene har udstedt eller varslet påbud om manglende kvalitet i forhold til forebyggelse af magtanvendelser. Det kan være, at I selv vurderer, at der er et behov for at sætte fokus på rådgivning og kompetenceudvikling i forhold til forebyggelse af magtanvendelser.

Et forløb kan også sammensættes på tværs af tilbud i kommuner og regioner.

## 3. Koncept for rådgivningsforløb

For at sikre den lokale forankring hos jer er det medarbejdere fra Socialstyrelsen og VISS – Videnscenter Sølund Skanderborg, der sammen med jer planlægger forløbet. Omfanget af forløbet afklares og tilpasses det aktuelle behov, kapacitet og øvrige igangværende udviklingsaktiviteter.



* Et rådgivningsforløb foregår typisk over en periode på omkring seks måneder.
* Forløbet består af en række aktiviteter for ledere og medarbejdere. Det er også muligt for borgere at deltage.
* Forløbet giver jer mulighed for at tilegne sig mere viden om magtanvendelsesområdet og reflektere over egen praksis i forhold til at forebygge, håndtere og lære af situationer med magtanvendelse.
* Det kan i sig selv være forebyggende i forhold til magtanvendelse, hvis borgeren oplever at have indflydelse på og kontrol over eget liv. Et gennemgående fokus i forløbene er derfor borgerperspektivet.
* Mellem seminarer afprøver I tiltag, der kan skabe forbedringer i praksis.
* Fokus i rådgivningsforløbet er på længerevarende kulturforandrende processer.

## 4. Hvad får I ud af et rådgivnings- og kompetenceforløb?

Når I har gennemført et forløb, har I, afhængigt af ønsket tilpasning, fået:

* Fælles viden om reglerne på magtanvendelsesområdet.
* Fælles viden om relevante metoder og handlemuligheder i forhold til at arbejde med at omsætte reglerne i egen trivselsfremmende og voldsforebyggende praksis.
* Et indblik i jeres styrker og udviklingsmuligheder i forhold til forebyggelse af magtanvendelser.
* Rådgivning og implementeringsstøtte i forhold til at sætte initiativer i gang, herunder løsninger i forhold til evt. påbud.

## 5. Organisering

Ved opstart nedsættes en lokal implementeringsgruppe, der skal drive forløbet og samarbejde med Rejseholdet i Socialstyrelsen. Dette indebærer mødeaktivitet, løbende orientering og inddragelse af medarbejdere og borgere og evt. pårørende igennem hele forløbet.

Implementeringsgruppen forventes derfor at deltage i *alle* aktiviteter i forløbet og afsætte den nødvendige tid til at holde møder mellem aktiviteterne.

Triosamarbejde mellem ledelse, tillidsrepræsentant og arbejdsmiljørepræsentant styrker muligheden for udvikling og efterfølgende fastholdelse af viden. Implementeringsgruppen forventes derfor at bestå af den daglige leder eller souschef, AMR, TR, konsulent fra forvaltning samt øvrige nøglepersoner, herunder borgere og eventuelt pårørende, hvis muligt.

## 6. Økonomi

Rådgivning, aktiviteter og dækning af vikarudgifter forbundet med, at I som botilbud indgår i forløbet, finansieres af Socialstyrelsen. Der dækkes udgifter til vikarer op til 250.000 kr. pr. forløb.

Rådgivningsforløbene gennemføres af Socialstyrelsens Rejsehold i samarbejde med VISS – Videnscenter Sølund Skanderborg.

I stiller selv de nødvendige mødefaciliteter og forplejning til rådighed ved fysisk afholdelse samt mulighed for virtuel afholdelse, når det er aftalt.

## 7. Spørgsmål

For yderligere spørgsmål angående deltagelse i rådgivnings- og kompetenceforløbene**,** kontakt venligst:

**Line Zimmer Rasmussen**

Specialkonsulent

Handicap

Mobil: + 45 50 81 09 71

E-mail: lizi@socialstyrelsen.dk